Wy Conrades, van Godes gnaden vnde des Romeschen stoles bysschop to Abow, groten juw alle borgemestere [vnde] radmanno der stat to Rewal fruntliken in Christo. Leuen frunde, wy don juw wytlik, dat de wyser vnser breue Hinrick Kordeshagen, borger to Abow vnde vnse vrunt, heft sik vaken vor vns beklaget wo dan wys sin selge vader Hans Kordeshagen, [de] in Got vorstoruen is, hefft belecht by welken Roleff van Floeyten, borger to Rewal, xx last soltes, vnde van eschinge wegen gotliker gnade js desse vorgeschreuen Roleff gestoruen in Got vnde alzo dyt vor for Hans Kordeshagen …. gegan vnde to Rewal gesegelt vnde heft betalt de keller hure vor …. alle jar vj mark Ryges der na laten wedewen Roleffes frwen …. Nycht lange dar na, do he to hus quam to Abow, so sta[r]ff de vorgenomede Hans Kordeshagen vnde entlikcn so is ok gestoruen de vorgenomede frwe Talke van Floten; alzo hefft desse Hinryck Kordeshagen sit der frwen dode to Rewal west vnde hefft syk beklaget desser vorgeschreuen xx last soltes, dar em noch nen recht is wedder faren. Hir vmme hefft desse breff wyser Hinrick Kordeshagen, so na des vor genomede Hans Kordeshagen echt vnde recht vnde en war erue ys, to gegan vp dat rat hus to Abow vnde hefft gebeden tuge vnde breue van dem rade to Abow an jw den xx last soltes. So hebben geswaren vnde betuget de na gescreuen borger Berent Grote, selger dechtenysse, Lawerens Schalm, noch tor tyt leuendich, vnde borgemester Gert van Bucken, noch leuendich, Peter Vynckstern, seliger dechtnysse, vnde Symen Owerscherer, leuendich, dat vorgenante Hans Kordeshagen hadde gesecht dat solt by Roleff van Floeyten, vnde dar vmme hefft desse rat juw ok to schreuen, wo wel dat yt ok nycht geholpen hefft. Dar vmme heft he vns nv beden, dat wy ok dar vmme to jw schryuen wolde. So hebbe wy juw nv dessen breff to geschreuen vnde bydden vruntliken vnde vor mane, dat gy jw hyr jnne wyllen berichten vnde bestellen em dat recht vnde redelik ys. Ysset dat des nycht en schut, so wylle wy dyt klagen vor des gansen rykes rades vnde rydderschop to Sveden vnde vor anderen gude heren vnde manne. Hir mede beuele wy juw alle dem almechtegen Gode to ewegen tiden. Gescreuen to Abow jnt jare vnses Heren dusent iiij(c) vnde lxxxiiij, des sundages na sunte Hinrikes dage.